AIŠKINAMASIS RAŠTAS

Dėl Molėtų rajono savivaldybės trūkstamų specialistų pritraukimo į ugdymo ir sveikatos priežiūros įstaigas tvarkos aprašo patvirtinimo

1. Parengto tarybos sprendimo projekto tikslai ir uždaviniai:

Sprendimo tikslas – pritraukti trūkstamus specialistus į rajono savivaldybės sveikatos priežiūros ir ugdymo įstaigas. Molėtų rajono savivaldybėje vis didesniu iššūkiu tampa sveikatos priežiūros specialistų trūkumas. Tai viena didžiausių ir grėsmingiausių problemų, turinčių tiesioginės įtakos teikiamų asmens sveikatos priežiūros paslaugų kokybei, prieinamumui užtikrinti bei iš esmės galinčių nulemti teikiamų asmens sveikatos priežiūros paslaugų apimtis ir rūšis. Gydytojų specialistų trūkumas Molėtų rajono savivaldybės sveikatos priežiūros įstaigose nepalankiai veikia teikiamų paslaugų organizavimą jau dabar, tačiau ši problema taps dar aktualesnė po kelių metų, kai gydytojai nutrauks savo darbinę veiklą ir išeis į pensiją:

|  |  |  |  |  |  |
| --- | --- | --- | --- | --- | --- |
| ***Amžiaus grupės*** | ***Iki 35 m.*** | ***36–44 m.*** | ***45–54 m.*** | ***55–64 m.*** | ***virš 65 m.*** |
| ***Gydytojų skaičius VšĮ Molėtų r. PSPC*** | 3 | 4 | 2 | 7 | 4 |
| ***Gydytojų skaičius VšĮ Molėtų ligoninėje*** | 26 | 11 | 5 | 6 | 9 |

Šiuo metu sveikatos priežiūros įstaigose jau trūksta 1 šeimos gydytojo, 1 radiologo, 1 kardiologo, 1 dermatovenerologo, 1 neurologo, 1 endokrinologo, 1 oftalmologo. Sveikatos priežiūros įstaigos nuolat vykdė ir vykdo aktyvią trūkstamos profesinės kvalifikacijos gydytojų paiešką - darbą siūlantys skelbimai nuolat talpinami įstaigų tinklapiuose, socialinių tinklų paskirose. Molėtų rajono savivaldybė iki šiol skirdavo lėšų rezidentūros studijų kompensavimui, tačiau tai būdavo tik epizodinė trūkstamų sveikatos priežiūros specialistų pritraukimo priemonė.

Molėtų rajono savivaldybės ugdymo įstaigos susiduria su mokytojų senėjimo problema.

Diagramoje matome, kad 50-59 metų žmonės – amžiaus grupė, sudaranti didžiausią rajono savivaldybės pedagoginių darbuotojų dalį (52,3 proc.). Vidutinis pedagoginių darbuotojų amžius -57 metai. Netolimoje ateityje šie asmenys, tikėtina, trauksis iš darbo rinkos, o juos pakeisti galinčio jaunimo skaičius – nepakankamas. .  Nors šiuo metu nejaučiame didelio mokytojų trūkumo, tačiau jau šiuo metu rajono savivaldybės mokykloms trūksta kelių matematikos mokytojų. Kitiems mokslo metams ieškoma lietuvių kalbos, informacinių technologijų, chemijos, technologijų mokytojų. Atskira problema - švietimo pagalbos specialistų trūkumas. Šiais mokslo metais specialiųjų ugdymosi poreikių turinčių mokinių, kuriems teikiama visa PPT rekomenduota ir (ar) suderinta švietimo pagalba dalis buvo 27 proc. Specialiųjų ugdymosi poreikių turinčių mokinių, kuriems PPT rekomenduota švietimo pagalba buvo teikiama iš dalies (bent vieno pagalbos specialisto) dalis – 58,7 proc. Turimi specialistai nepajėgia teikti visos reikiamos švietimo pagalbos. Trūksta psichologų ir logopedų mokyklose ir ypač ikimokyklinio ugdymo įstaigose, kur logopedai nepajėgia suteikti pagalbos visiems vaikams, kuriems tos pagalbos reikia. Tokia padėtis klostosi visoje Lietuvoje, todėl savivaldybei būtina turėti motyvaciją likti, kurtis ir dirbti Molėtuose skatinančius teisinius įrankius, padedančius pritraukti pedagogus.

Kelionių į darbą išlaidų kompensavimo klausimui spręsti numatyta parengti ir pateikti svarstyti atskirą tvarkos aprašo projektą.

1. Siūlomos teisinio reguliavimo nuostatos:

Šiuo sprendimu siekiama sudaryti sąlygas įgyvendinti specialistų pritraukimo į rajono savivaldybės sveikatos priežiūros ir ugdymo įstaigas priemones.

1. Laukiami rezultatai:

 Patvirtinus Molėtų rajono savivaldybės trūkstamų specialistų pritraukimo į ugdymo ir sveikatos priežiūros įstaigas tvarkos aprašą, rajono savivaldybės sveikatos priežiūros ir ugdymo įstaigos įgaus daugiau galimybių pritraukti trūkstamus specialistus ir taip užtikrinti teikiamų paslaugų kokybę ir prieinamumą.

1. Lėšų poreikis ir jų šaltiniai:

 „Molėtų rajono savivaldybės strateginio veiklos plano 2022–2024 metų programų tikslų, uždavinių, priemonių, priemonių išlaidų ir produkto kriterijų suvestinės“ 06.1.1.1.34 ir 04.1.2.2.3 priemonės numato 2023 ir 2024 metų biudžetuose šiam tikslui skirti po 10 tūkst. eurų kiekvienai priemonei.

1. Kiti sprendimui priimti reikalingi pagrindimai, skaičiavimai ar paaiškinimai.

Nėra.